РЕШЕНИЕ ЗА ИЗПЪЛНЕНИЕ НА КОМИСИЯТА
от 31 август 2011 година
относно признаването на Мароко съгласно Директива 2008/106/ЕО на Европейския парламент и на Съвета по отношение на системите за обучение и сертифициране на морските лица
(нотифицирано под номер C(2011) 6020)
(текст от значение за ЕИП)
(2011/520/ЕС)
ЕВРОПЕЙСКАТА КОМИСИЯ
като взе предвид Договора за функционирането на Европейския съюз,
като взе предвид Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (1), и по-специално член 19, параграф 3, първа алинея от нея,
като взе предвид искането на Кипър от 13 май 2005 г.,
като има предвид, че:
(1)
Съгласно Директива 2008/106/ЕО държавите-членки може да вземат решение да потвърдят съответните свидетелства на морските лица, издадени от трети държави, при условие че съответната трета държава е призната от Комисията като държава. Тези трети държави трябва да отговарят на всички изисквания на Международната конвенция за вахтената служба и нормите за подготовка и освидетелстване на моряците от 1978 г. (конвенция „STCW“) на Международната морска организация (IMO) (2), с измененията от 1995 г.
(2)
С писмо от 13 май 2005 г. Кипър подаде искане за признаването на Мароко. Въз основа на посоченото искане на Кипър Комисията оцени системите на обучение и сертифициране в Мароко, за да провери дали тази държава отговаря на всички изисквания на конвенцията STCW и дали са взети подходящи мерки за предотвратяване на измами във връзка с удостоверенията. Посочената оценка се основаваше на резултатите от инспекцията, проведена от експерти на Европейската агенция по морска безопасност през декември 2006 г. По време на инспекцията бяха установени някои нередности в системите за обучение и сертифициране.
(3)
Комисията предостави на държавите-членки доклад с резултатите от оценката.
(4)
С писма от 4 февруари 2009 г. и 9 март 2010 г. Комисията поиска от Мароко да представи доказателства, че установените нередности са били отстранени.
(5)
С писма от 13 май 2009 г., 29 май 2009 г., 2 април 2010 г. и 4 януари 2011 г. Мароко предостави изискваната информация и доказателствен материал, че са взети подходящи и достатъчни коригиращи мерки за отстраняване на повечето нередности, установени в рамките на оценката на съответствието.
(6)
Неотстранените нередности се отнасят до липсващи разпоредби относно оборудването за обучение и квалификацията и подготовката на инструкторите и оценителите, от една страна, и до оборудването за обучение в главното учреждение за образование и обучение на моряци в Мароко, от друга. Поради това към Мароко бе отправено искане да вземе допълнителни корективни мерки в тази насока. Тези недостатъци обаче не поставят под въпрос цялостното ниво на съответствие на мароканските системи за обучение и сертифициране на морските лица с изискванията на STCW.
(7)
Резултатът от оценката на съответствието и оценката на предоставената от Мароко информация показва, че въпросната държава отговаря на всички изисквания на конвенцията STCW и е взела подходящи мерки, за да предотврати измами във връзка с удостоверенията. Следователно тя трябва да бъде призната от Комисията.
(8)
Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
ПРИЕ НАСТОЯЩОТО РЕШЕНИЕ:
Член 1
По смисъла на член 19 от Директива 2008/106/ЕО мароканските системи за обучение и сертифициране на морските лица се признават.
Член 2
Адресати на настоящото решение са държавите-членки.
Съставено в Брюксел на 31 август 2011 година.